Feljegyzés a Magyar Ultiszövetség elnökségi üléséről

A Magyar Ultiszövetség elnöksége 2015. február 21-22-én elektronikus úton elnökségi ülést tartott.

Jelen vannak: Rehó Lajos elnök, Gyöngyösi Géza főtitkár, Muzslai Róbert alelnök, Szeregnyi László alelnök, Száraz László alelnök, Pápai László alelnök, Nagy István alelnök

Az elnök elektronikus úton tájékoztatta az elnökséget a Fegyelmi és Etikai Bizottság „határozatáról”. A Fegyelmi Bizottság elnöke postai úton elküldte a MAUSZ elnökének azt a határozatot, amit a 2015. febr. 07-i közgyűlés megismert. A Mausz elnöke kérte a Bizottság elnökét, hogy a Fegyelmi szabályzat előírásainak megfelelően készítsen határozatot. Erre az elnök úr nem volt hajlandó, mert az érintettek – Virág László, a Szegedi Szabadidős Ulti Egyesület, valamint Solti István és Várszegi Szilárd - ismerik a bizottság döntését, és mi szükség van újabb adminisztrációra.

Ezt követően Virág László Pusztai Péter meghatalmazásán keresztül szabályos fellebbezést nyújtott a MAUSZ elnökségéhez, amelyet elektronikus úton az elnökség tagjai előzetesen megismertek.

A szegedi Szabadidős Ulti Egyesületre vonatkozó bizottsági döntés indoklása a következő:

 „ A szegedi társasági ulti lebonyolításának körülményeit Rehó Lajos elnök úr elnöki beszámolójában körvonalazta. A Fegyelmi Bizottság megkülönböztetett figyelemmel azon körülményekre, miszerint a nevezett verseny teljesen szabályellenesen folyt le, a versenyről nem készült semmilyen dokumentum, melynek alapján a Fegyelmi Bizottság döntését megalapozta volna, így az elnök úr által elmondottak szerint döntött.

Az elkövetett szabálytalanságokért a szegedi ulti klub vezetése és tagsága osztatlan felelősséggel tartozik. Ezért a Bizottság javasolja a közgyűlésnek, hogy elnöki FIGYELMEZTETÉS-ben részesítse szegedi klubot.”

Itt megjegyzendő, hogy az elnöki figyelmeztetés a Fegyelmi szabályzat szerint nem lehetséges, illetve milyen szervezet elnökéről van szó?

Javaslom, hogy az elnökségi ülés **1.HATÁROZAT**-ában mondja ki a következőt:

**A Piatnik NUB társasági ulti 2014. évi Szegeden megrendezett döntőjén történtekkel kapcsolatban a MAUSZ Fegyelmi Bizottsága megállapítja, hogy a verseny megrendezése nem az érvényben lévő versenyszabályzatnak megfelelően történt. A Bizottság felhívja a Szegedi Szabadidős Ulti Klub vezetőit, hogy a MAUSZ égisze alatt rendezett ulti versenyeken alaposabban vegyék figyelembe a a versenyek megrendezésére vonatkozó szabályzatokat**.

A Fegyelmi Bizottság még a következő „határozat”-ról tájékoztatta a közgyűlést:

„…a szegedi versenyen résztvevő Solti István urat, Várszegi Szilárd urat az elkövetett sportszerűtlen viselkedéséért és sport emberhez nem méltó magatartásáért írásbeli utolsó figyelmeztetésben részesítse.”

Ilyen – „utolsó?” -fegyelmi határozat nincs. Ezért javaslom a következő **2. HATÁROZAT** közzétételét:

„**A Piatnik NUB társasági ulti 2014.évi szegedi döntőjén Solti István, a MUOE és Várszegi Szilárd a sárospataki Ulti Klub versenyzői a negyedik és az ötödik forduló közötti szünetben sportemberhez méltatlan viselkedésükkel ultishoz nem méltó magatartást tanúsítottak. A Fegyelmi Bizottság felhívja mindkét sporttárs figyelmét az ulti versenyeken történő kulturált magatartásra.”**

A harmadik ügyről így „döntött” a Fegyelmi Bizottság:

„A versenyen szintén részt vevő Virág László Úr versenyzési jogát csak a társasági ulti verseny 2015. évre vonatkozóan függessze fel a közgyűlés. Figyelembe véve, hogy a nevezett versenyző, önkényesen ezzel már második alkalommal okozott hátrányt a verseny lebonyolítást illetően. Sportszerűtlen magatartásával károsan befolyásolta az eredményeket. A benevezett versenyző csak olyan indok alapján szakíthatja meg a játékot, ha valamilyen külső nem várt események következnek be. Virág László úrnak joga lett volna ott a helyszínen vélt vagy valós sérelmének orvoslására, ha a FEB-hez fordult volna. Mivel különleges okok nem álltak fenn, így döntése helytelen és káros volt… Virág lászló urat 15 napon belül fellebbezési jog illeti meg, melyet az elnök úrhoz kell eljuttatnia, neki címezve.”

Ehhez a „határozat” –hoz két megjegyzés szükségeltetik: a közgyűlés nem hoz fegyelmi határozatot, valamint a fellebbezést nem az elnökhöz – melyikhez? – kell benyújtani, hanem a MAUSZ elnökségéhez.

Virág László fegyelmi ügyével kapcsolatban a következőket kell figyelembe venni:

Legfőbb kérdés: fegyelmi vétséget követett-e el Virág László? A Fegyelmi szabályzat 3.§ (1) e) pontja alapján: igen. De ugyan ez a § c) pontja szerint a versenyt rendező egyesület is vétkes. Tkp. Virág László ennek alapján – tiltakozásul – a 6. forduló után távozott a verseny színhelyéről, azaz nem volt hajlandó folytatni a versenyt annak ellenére, hogy a versenybíró –Pavelka János – és a döntő többi versenyzője a rendezés szabálytalanságát figyelembe véve csak azért, hogy ne kelljen megismételni a döntőt, úgy döntöttek, hogy lejátsszák a még hátralévő négy fordulót. Virág László a többségi akaratot el nem fogadva valós sérelme alapján elhagyta a verseny helyszínét. Mindezekhez hozzá kell tenni, hogy Virág László 2014. május 31-én vélt vagy valós indok alapján a Piatnik NUB IV. fordulója közben is kiszállt a versenyből.

Megjegyzendő továbbá, a társasági ulti egyéni döntőjéről a verseny bírája semmilyen feljegyzést nem készített, illetve ott a helyszínen nem szankcionálta –sárga vagy piros lappal – Virág László magatartását, azaz fegyelmi eljárást nem indítványozott.

Javaslom, hogy figyelembe véve a döntő rendezésének körülményeit, a Fegyelmi Bizottság formai hibákkal és tárgyi tévedésekkel teli „ határozat”-át, valamint Virág László fellebbezését, javaslom a MAUSZ elnökségének a Fegyelmi Bizottság „határozata” ellenére a következő **3. HATÁROZAT** meghozatalát:

„ Virág **László, a kecskeméti Hírös Ulti Klub játékosa társasági ulti 2014. évi döntőjének szabálytalan megrendezése miatti tiltakozásul a hatodik forduló után elhagyta a verseny helyszínét annak ellenére, hogy a döntő többi résztvevője a rendezés szabálytalanságát figyelembe véve úgy döntött, hogy a hátralévő fordulókat lejátsszák csak azért, hogy ne kelljen a döntőt megismételni, azaz a döntő végső eredményét elfogadták. Így Virág László a többségi akaratot figyelembe nem véve valós sérelme alapján távozott a verseny helyszínéről. Megjegyzendő, hogy Virág László 2014. május 31-én vélt vagy valós indoka alapján szintén kiszállt a versenyből.**

**A MAUSZ elnöksége helyt adva Virág László kérelmének, nevezett versenyzőt figyelmeztetésben részesíti.”**

Az elnökség a fentiekben hozott három határozatot 4 igen szavazattal, 2 ellenszavazattal, 1 tartózkodással elfogadta. Egyben felkéri a Főtitkár urat, hogy az Elnökség határozatait tegye föl a honlapra.

Az elnökség az elektronikus elnökségi ülést 2015. február 23- én 01:00-kor befejezte.

 Rehó Lajos

 MAUSZ elnök